ออมสินออกเงินกู้ฉุกเฉินรายละ3หมื่นบาท
ธนาคารออมสิน ออกมาตรการช่วยเหลือผู้ประสบภัยน้ำท่วมรายละ 3 หมื่นบาท ดอกเบี้ย 8%  ผ่อนชำระ 2 ปี อนุมัติภายใน 5 วัน
21 ต.ค. 2554

ธนาคารออมสิน ออกมาตรการช่วยเหลือผู้ประสบภัยน้ำท่วมรายละ 3 หมื่นบาท ดอกเบี้ย 8%  ผ่อนชำระ 2 ปี อนุมัติภายใน 5 วัน
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ตามที่เกิดเหตุอุทกภัยน้ำหลากท่วมอย่างรุนแรงในหลายพื้นที่ ธนาคารฯ จึงได้ออกมาตรการเพื่อบรรเทาและฟื้นฟูชีวิตประชาชนที่ได้รับผลกระทบจากเหตุในครั้งนี้เป็นกรณีจำเป็นเร่งด่วนด้วย “สินเชื่อโครงการธนาคารประชาชนช่วยภัยน้ำท่วม” เป็นเงินกู้ตามความจำเป็นตามสภาพที่ได้รับผลกระทบในวงเงินรายละไม่เกิน 3 หมื่นบาท อัตราดอกเบี้ยเงินกู้ลูกค้ารายย่อยชั้นดี ( MRR) ซึ่งปัจจุบันอยู่ที่ 8% ต่อปี ระยะเวลาผ่อนชำระไม่เกิน 2 ปี ชำระเป็นรายเดือน โดยธนาคารฯ ใช้เวลาอนุมัติไม่เกิน 5 วัน โดยสามารถติดต่อยื่นกู้ได้ตั้งแต่วันนี้เป็นต้นไป
ทั้งนี้ เพียงผู้กู้มีสัญชาติไทย อายุ 20 ปีขึ้นไป มีความสามารถในการชำระเงินกู้ มีที่อยู่แน่นอนที่สามารถติดต่อได้ และมีอาชีพหรือมีรายได้ ใช้บุคคลค้ำประกัน 1 ราย ที่มีคุณสมบัติเดียวกันกับผู้กู้ หรือเป็นลูกค้าของธนาคารออมสินก็สามารถกู้ได้ โดยติดต่อได้ที่สาขาที่ใช้บริการอยู่ หากอยู่ในพื้นที่ประสบภัยแล้วไม่สะดวกเดินทางไปสาขา สามารถติดต่อได้ที่รถตู้เคลื่อนที่ของธนาคารออมสินที่ออกไปอำนวยความสะดวกตามเส้นทางต่างๆ ในพื้นที่ประสบภัย หรือสอบถามเพิ่มเติมที่สายด่วนธนาคารออมสิน โทร.1115
“ธนาคารออมสินมีความเป็นห่วงผู้ประสบภัยเป็นอย่างยิ่ง โดยเฉพาะอุทกภัยในครั้งนี้สร้างผลกระทบต่อชีวิตความเป็นอยู่ของประชาชนอย่างรุนแรง โดยเงินกู้ก้อนนี้สามารถนำไปใช้จ่ายเฉพาะหน้าเพี่อแก้ไขปัญหาและบรรเทาความเดือดร้อนในช่วงวิกฤตขณะนี้ ทั้งนี้ยังไม่รวมความเสียหายต่อทรัพย์สินที่จะต้องมีค่าใช้จ่ายเพื่อซ่อมแซมปรับปรุงตามมาอีก ซึ่งธนาคารฯ จะเร่งออกมาตรการเพิ่มเติมเพื่อการฟื้นฟูต่อไป” นายเลอศักดิ์ กล่าว-